
Ledelsesvurdering Helsam 1. tertial 2025

Arbeidet med den økonomiske situasjonen ved Helsam har dominert virksomheten i første tertial. Det har særlig vært jobbet med endringer i studieporteføljen, men det har også vært oppstart av arbeidet med øvrige tiltak i tråd med tiltaksplanen. 

Vi er godt fornøyd med arbeidet som er lagt ned med endringer i studieporteføljen, og vi tror vi er på god vei mot å ha en bærekraftig studieportefølje på sikt. Prosessen fram har vært krevende, men vi opplever god støtte i arbeidet fra fakultets side og ikke minst at de ansatte i stor grad har vist vilje til å gå inn i de veldig vanskelige endringene som må til for å sikre en attraktiv og mer effektivt drevet programportefølje. 

Det er et stort fokus på løpende økonomioppfølging, og som det framgår av økonomirapporten så har vi erfart at budsjettet for inneværende år har vært for stramt på enkelte områder. Som det framgår av økonomirapporten så gjelder det særlig lovpålagte forlengelser i rekrutteringsstillinger, oppjustering av praksiskostnader som følge av økt kullstørrelse og utviklingen av nettobidraget. 

Med et sterkt hovedfokus på oppfølging av tiltaksplanen har det vært lite kapasitet igjen til øvrig utvikling av instituttet. Ett viktig eksempel er at arbeidet med ny strategisk plan er ytterligere forsinket. Vi gleder oss likevel over å se at det har vært stor søknadsaktivitet, og at det også har kommet til flere nye eksterne prosjekter i perioden. 

Til tross for den krevende situasjonen som instituttet står i, så opplever vi at det så langt har vært relativt lite uro blant de ansatte, og at det har vært en fattet stemning blant de ansatte på de hyppige allmøtene som har vært arrangert. Vi vil likevel trekke frem en bekymring for at vi står i en sårbar situasjon med høyt arbeidspress og at det er overhengende risiko for at situasjonen kan forverres vesentlig ved sykefravær og/eller ansatte som sier opp.


Dato:

Elin O. Rosvold								Knut Tore Stokke
instituttleder								administrasjonssjef




2

image1.png
UNIVERSITETET
I OSLO





image2.svg
                                                                                                                                                                                                                                                                                


